kardosdrur/scandi-wiki huggingface dataset:
Martin Max

Martin Max (født 7. august 1968 i Tarnowskie Góry, Polen) er en pensioneret tysk fodboldspiller af polsk afstamning, der spillede som angriber hos fire forskellige Bundesliga-klubber. I nævnte rækkefølge spillede han for Borussia Mönchengladbach, Schalke 04, 1860 München og Hansa Rostock. I alle klubberne viste han sin store målfarlighed, der har gjort ham til en af de mest scorende spillere i Bundesligaens historie.

Max vandt i 1995 den tyske pokalturnering med Borussia Mönchengladbach, og fejrede i 1997 sin største triumf, da han blev UEFA Cup-vinder med Schalke 04. I sin tid hos 1860 München blev han to gange, i 2000 og 2002 topscorer i Bundesligaen.

Landshold 
På trods af sin store målfarlighed og succes i Bundesligaen, nåede Max kun at spille én kamp for Tysklands landshold. Den faldt den 17. april 2002, da han blev skiftet ind i en venskabskamp mod Argentina.

Titler 
DFB-Pokal
 1995 med Borussia Mönchengladbach

UEFA Cup
 1997 med Schalke 04

Eksterne henvisninger 

 Spillerinfo 

Fodboldspillere fra Tyskland
Fodboldspillere fra Borussia Mönchengladbach
Fodboldspillere fra FC Schalke 04
Fodboldspillere fra 1860 München
Fodboldspillere fra FC Hansa Rostock
Darkthrone Holy Darkthrone

Darkthrone Holy Darkthrone (fuld titel: Darkthrone Holy Darkthrone – Eight Norwegian bands paying tribute) er et hyldestalbum til det norske black metal-band Darkthrone, med bidrag fra andre kendte norske black metal-bands. Albummet blev udgivet i 1998 gennem Moonfog Productions. De fleste af sangene er taget fra Darkthrones "sorte trilogi" – A Blaze in the Northern Sky, Under A Funeral Moon og Transilvanian Hunger – men enkelte er fra bandets tidlige tid som dødsmetalband.

Spor 
"Kathaarian Life Code" – Satyricon
Oprindeligt fra A Blaze in the Northern Sky.
"Natassja in Eternal Sleep" – Enslaved
Oprindeligt fra Under a Funeral Moon.
"The Pagan Winter" – Thorns
Oprindeligt fra A Blaze in the Northern Sky.
"Cromlech" – Emperor
Oprindeligt fra Soulside Journey.
"Green Cave Float" – Dødheimsgard
Oprindeligt fra 'Goatlord.
"Transilvanian Hunger" – Gehenna
Oprindeligt fra Transilvanian Hunger.
"Slottet i det fjerne" – Gorgoroth
Oprindeligt fra Transilvanian Hunger.
"To Walk the Infernal Fields" – Immortal
Oprindeligt fra Under a Funeral Moon''.

Fodnoter 

Album fra 1998
Black metal-album
Hyldestalbum
Boxer

Boxer er en hundrace, der er klassificeret i Dansk Kennel Klub. Betegnelsen bokser er en uofficiel stavemåde for hunderacen.

Boxeren har et karakteristisk udseende, der deler meningerne. Kombinationen af markant udseende og legesygt væsen gør boxeren til noget særligt, fordi mange ikke forventer denne adfærd på grund af udseendet. Litteraturen roser boxeren som en meget god familiehund, men glemmer ofte at forklare, at det forudsætter, at familien har lyst til at være aktiv sammen med hunden. Boxeren er, selvom den ofte befinder sig i sofaen, ikke særlig egnet til at ligge stille ret længe ad gangen. Boxeren er en meget glad og livlig hund.

Oprindelsesland & historie 
Boxere blev først skabt i Tyskland, formentlig af brabant bullenbeissere fra Belgien og lignende hunde fra Danzig-området. Tyske racer og måske også engelske bulldogger kan have indgået i den oprindelige krydsning.

Oprindelig blev boxeren anvendt i forbindelse med jagt. Under jagten blev drivhunde anvendt sammen med boxeren, hvor drivhundens opgave var at opsøge vildtet, hvorefter boxeren kunne fastholde byttet, indtil jægeren nåede frem med henblik på aflivning.

I avlen af boxeren var man derfor interesseret i, at boxeren havde brede kæber og kort næseparti. Den brede kraftige kæbe skulle anvendes til at fastholde byttet´, og det korte næseparti var ideelt i forbindelse med fastholdelsen, fordi boxeren kan trække vejret, mens byttedyret bliver fastholdt.

Fysiske kendetegn 

Skulderhøjden for hannen er typisk ca. 57-63 cm, mens tæven bliver mellem 53 og 59 cm. Den vejer normalt mellem 25-32 kg, hvor hannen som regel vejer mest.

Pelsen er kort og glathåret. Den er rødgul eller tigret med sort 'maske' og hvide aftegninger. Den hvide andel af pelsen bør ikke udgøre mere end en tredjedel. Der har eksisteret hvide boxere, siden racen blev skabt, men det var først i 1925, da den tyske boxerklub forbød registreringen af hvide boxere, at øvrige lande begyndte at reducere antallet af de hvide individer. I dag tillader flere lande, at der registreres hvide hvalpe, men i Danmark regnes det for en fejl, såfremt mere end en tredjedel af pelsen er hvid. Desværre er de hvide individer tilbøjelige til at blive døve. Der må godt avles på en hvid Boxer, såfremt den anden hun ikke har noget hvid pels. Selvfølgelig er der han-boxere der vejer et godt stykke over 40 kg og er over 65 cm i skulderhøjde. Op til 50 kg for hanner.

Karakter 
Det hører til boxerens natur at være god til at beskytte sin familie og hjem. Boxeren er kendt for at være meget glad for børn og knytter sig nært til sin familie. En godt opdraget og præget boxer kommer også godt ud af det med artsfæller og øvrige husdyr.
 
Ud over at være egnet som en udpræget god familiehund er boxeren fremragende som redningshund og brugshund.
Boxeren har ry for at være en vanskelig hund for førstegangskøberen.
Boxeren er meget social og tåler ikke isolation længere tid ad gangen.

Eksterne henvisninger 
 FCI Standarden for Boxer (FCI's standardbeskrivelse for racen).
 Boxer-Klubben (Specialklub under Dansk Kennel Klub – Links til Boxer-grupper over hele landet).
 Dansk Kennel Klub

Kilder

Se også 

Hunderacer fra Tyskland
Molosser
Bodo Illgner

Bodo Illgner (født 7. april 1967 i Koblenz, Vesttyskland) er en pensioneret tysk fodboldspiller, der spillede som målmand hos den tyske traditionsklub 1. FC Köln, samt for Real Madrid CF i den spanske La Liga. Han opnåede desuden hele 54 kampe for det tyske landshold.

Illgner blev i 1991 af UEFA kåret til Europas bedste målmand.

Klubkarriere

FC Köln 
Illgner startede sin seniorkarriere i 1983 hos 1. FC Köln, en klub han spillede for de følgende 14 sæsoner. Her var han med til to gange at vinde sølvmedaljer i Bundesligaen, samt en gang at nå finalen i pokalturneringen. Det var også i denne periode at han opnåede sin største succes med landsholdet.

Real Madrid 
Den 30. august 1996 blev Illgner købt af den spanske storklub Real Madrid CF, hvor han straks blev klubbens førstevalg i målet. I sin første sæson var han med til at blive spansk mester, men de følgende sæsoner tabte han sin plads på holdet til først Santiago Cañizares og senere Iker Casillas. Som reserve var Illgner med til at vinde yderligere et spansk mesterskab, og ikke mindst hele to Champions League-titler, der blev sikret i 1998 og 2000.

Illgner stoppede sin karriere efter sæsonen 2000-01.

Landshold 
Illgner nåede over en periode på otte år at spille 54 kampe for Tysklands landshold, som han debuterede for den 23. september 1987 i en kamp mod Danmark. Han skulle hurtigt blive førstevalget på landsholdet, og var ved VM i 1990 en hel afgørende faktor i den tyske triumf ved slutrunden. I semifinalen mod England blev han helten i straffesparkskonkurrencen, som Tyskland vandt, og i finalen mod Argentina holdt han målet rent, så tyskerne i sidste ende kunne sikre sig titlen med en sejr på 1-0.

Illgner er i Danmark måske bedst kendt som den tyske målmand under finalen ved EM i 1992 mod Danmark. Efter at have været med til at føre tyskerne frem til finalen efter blandt andet semifinalesejr over værterne Sverige, blev han i finalen passeret af først John "Faxe" Jensen og siden Kim Vilfort.

Udover de to ovennævnte slutrunder deltog Illgner også ved EM i 1988 på hjemmebane, samt ved VM i 1994 i USA.

Titler

Klubtitler 
La Liga
 1997 og 2001 med Real Madrid

Champions League
 1998 og 2000 med Real Madrid

Intercontinental Cup
 1998 med Real Madrid

Landsholdstitler 
VM
 1990 med Tyskland

Eksterne henvisninger 

 Spillerinfo

Fodboldspillere fra Tyskland
Fodboldspillere fra 1. FC Köln
Fodboldspillere fra Real Madrid CF
Verdensmestre i fodbold
Personer fra Koblenz
Deltagere ved det europæiske mesterskab i fodbold 1988
Deltagere ved verdensmesterskabet i fodbold 1990
Deltagere ved det europæiske mesterskab i fodbold 1992
Deltagere ved verdensmesterskabet i fodbold 1994
Taffelklaver

Et taffelklaver er et pianoforte, hvis strenge er arrangeret diagonalt i en kasse, der enten kan være rektangulær eller karnisformet. Modsat et flygel, hvis strenge og hamre ligger på linje, anslår hamrene i et taffelklaver strengene i en skrå vinkel.

Denne type klaverer blev fra ca. 1850 byggede på fabrikker med støbejernsrammer. Det holdt stemningen længere og blev et billigt og pålideligt alternativ til det dyre flygel.

I 1800-tallets romantiske biedermeier-periode med den danske guldalder var taffelklaveret mest udbredt; dets beskedne proportioner passede til tidens boliger. Personer som Franz Schubert, Clara Schumann, Robert Schumann, Richard Wagner og Franz Liszt spillede på dette tidspunkt i salonerne og komponerede på taffelklaverer.

Da det opretstående masseproducerede klaver holdt sit indtog ca. 1840, udkonkurrerede det taffelklaveret. I Europa ophørte produktionen ca. 1870, mens den i USA fortsatte frem til ca. 1900.

Det sidste danske taffelklaver blev fremstillet af Hornung & Møller i 1880.

Litteratur 

 Dorthe Falcon Møller, Det danske pianoforte frem til 1914 – et håndværk og en industri, Forlaget Falcon 2004.

Tangentinstrumenter
Chidi Dauda Omeje

Chidi Dauda Omeje (født d. 5. maj 1990) er en nigeriansk fodboldspiller, der spiller i Dalkurd FF.

Karriere 

Chidi kom til Vejle Boldklub i 2009 gennem klubbens nigerianske fodboldakademi. 

Efter en god vinteropstart i 2009 med flere scoringer i træningskampene blev Chidi en fast bestandel af  VB's  trup, men en lang periode med skader satte en foreløbig stopper for Chidis udvikling. 

I februar 2010 var han tilbage på Vejles træningsanlæg, og i april 2010 vendte han for alvor tilbage til 1. holdet med to scoringer i en hjemmekamp mod FC Vestsjælland.

Kilde 

 Vejle Boldklub 

Fodboldspillere fra Nigeria
Fodboldspillere fra Vejle Boldklub
Carl Lundquist

Carl Lundquist (8. september 1883 i Maribo – 8. maj 1949 i Hillerød) var en dansk arkitekt, der har opført en række nyklassicistiske huse i Nordsjælland og især har sat sit præg på Hillerøds bybillede.

Uddannelse 
Carl Lundquist blev født 1883 som søn af dyrlæge, senere bankdirektør og borgmester Christian Ludvig Lundquist og Marie Cecilie Christensen. Han tog præliminæreksamen 1899, dimitterede fra Teknisk Skole i Aarhus 1903 og blev tømrersvend 1904. Han kom i Kunstakademiets almindelige forberedelsesklasse i september 1906 og tog afgang som arkitekt i januar 1914. Han fik den lille guldmedalje 1915 (for et monumentalt Fyrtårn i Skagen), K.A. Larssens legat 1911, Akademiets stipendium 1916 og Zacharias Jacobsens Legat 1923.

Virke 
I studietiden arbejdede han for Valdemar og Bernhard Ingemann. Han havde egen tegnestue i Hillerød fra 1915. Ydermere var han bygningskonsulent for præstegårde i Frederiksborg Amt og medlem af bestyrelsen for Hillerød og Omegns Bank fra 1929. 

Lundquist udstillede på Charlottenborg Forårsudstilling i 1915, 1917 og 1920, Charlottenborg Efterårsudstilling 1922, Kunstnernes Efterårsudstilling 1918, på udstillingen Dansk arkitektur, dekorativ kunst og kunsthåndværk i Stockholm 1918 og på Danish National Exhibition, Brooklyn Museum, New York, 1927. Han var på rejser i Italien, Holland, Belgien og Tyskland 1911, Italien 1913, Paris 1921 og 1925, Dresden, Prag, Wien og Venezia 1933, Stockholm 1934, Tyskland 1936, Holland, Belgien, Tyskland og Italien 1938 samt Schweiz og Italien 1939.

Lundquist blev gift den 26. april 1913 i Mariager med maleren Anna Nielsen (se Anna Lundquist), datter af købmand, senere fabrikant Johannes Nielsen og Ingeborg Margrethe Jessen. Han er begravet på Nødebo Kirkegård.

Værker 
 Ombygning af Mariager Rådhus (1914)
 Københavnsvej 20 (nu Københavnsvej 30), Hillerød, eget hus (1914)
 Kirsebærbakken, alderdomshjem, Hillerød (1919-34)
 Codanhusene, Norgesvej, Køge (1920)
 Luthersk Missionsforenings Højskole, Hillerød (1922)
 Stationsbygninger, Helsinge-Tisvildeleje-banen (1923)
 Landstedet Karlebogård, nu kursusejendom, Hillerød (1924-25)
 Stationsbygninger, Mariager-Faarup-Viborg Jernbane (1926, nedlagt)
 Slotsgade 11, Hillerød (1928)
 Villa, Københavnsvej 22, Hillerød (1930)
 Plejehjem Steenslettegård, Nødebo (1932)
 Københavnsvej 24, Hillerød (1934)
 Udvidelse af Skævinge Kirke (1935)
 Hillerød og Omegns Bank (1937)
 Alderdomshjem og rådhus i Gilleleje (1938)
 Frederiksborg Amts Centralsygehus, Hillerød (1938-43)
 Endvidere inventar til bl.a. Esbønderup og Hillerød Apotek og borgmesterkontoret i Hillerød (1924)

Kilder 
 

Arkitekter fra Danmark
Personer fra Maribo
Personer fra Hillerød
Danskere i 1900-tallet
Nyklassicistiske arkitekter
Personer i Kraks Blå Bog (afdøde)
Jonas Halling Frederiksen

Jonas Halling Frederiksen (født d. 16. november 1989) er en dansk fodboldspiller, der seneste var på kontrakt i Vejle Boldklub.

Karriere 

Jonas Halling fik sin fodboldopdragelse i Vejle Boldklubs ungdomsafdeling. Allerede som 16-årig skrev han under på en tre-årig kontrakt med klubben fra Nørreskoven, og i 2008 blev han en del af Vejle Boldklubs 1. holds trup.

Halling er central midtbanespiller og kendetegnet ved en velfunderet fysik, en god teknik og et godt blik for spillet.

I efterårssæsonen 2010 er Jonas Halling udlejet til Kolding FC

Kilde 

 Vejle Boldklub 

Fodboldspillere fra Danmark
Fodboldspillere fra Vejle Boldklub
Djurö Nationalpark

Djurö, tidligere kaldt Branäs ö, ligger midt i søen Vänern i Västra Götalands län i Sverige. Djurön er den største ø i Djurö skærgård, og den blev oprettet som nationalpark i 1991.  
Parken har et areal på  2.400 ha, og er kendt for sit rige fugleliv og en bestand af dådyr. 
På øens øst- og sydsiden er der beskyttelsesområder for fuglene, hvor der er adgangsforbud fra 1. april til 31. juli. Øen kan kun nås med båd, og der er flere gode naturhavne. Mest benyttet er Malbergshamn på Djurös nordside.

Eksterne henvisninger 
 Naturvårdsverket – Djurö 

Nationalparker i Sverige
Västra Götalands län
Øer i søer i Sverige
Bruxelles-Central

Bruxelles-Central / Brussel-Centraal, formelt Gare de Bruxelles-Central / Station Brussel-Centraal er hovedbanegården i Belgiens hovedstad, Bruxelles. Den har 6 spor og er et knudepunkt på nord-syd-strækningen gennem byen, ligesom den betjener to af linjerne på Métro de Bruxelles.

Banegården er tegnet af Victor Horta og blev indviet i 1952 som led i anlægget af nord-syd-strækningen, hvor den ligger mellem de øvrige store stationer, Bruxelles-Midi og Bruxelles-Nord. Perronerne er alle placeret under jorden. Via en tunnel er der adgang til den nærliggende Metro-station Gare Centrale / Centraal Station, der åbnede som premetro-station i 1969. 

Central
Jernbanestationer i Belgien
Præstens Urskov

Præstens urskov, Kaslund, Karlslund eller Kavslunde Præstegårdsskov er en lille fredet skov ved Døllefjelde på Lolland. Skoven ligger hen i uplejet tilstand, og der er nogen tvivl om grunden til den nuværende tilstand. 

Lunden blev fredet i 1924 fordi den blev betragtet som en uberørt rest af en oprindelig egeskov. Senere undsøgelser, der inddrog tidlige kilder og kortmateriale fra 1700-tallet viser dog, at området nok snarere er et tidligere overdrevsområde, der er sprunget i skov, dvs. et område der har været afgræsset af kreaturer, men senere er blevet indhegnet og er blevet drevet som ”løveng” og stævningsskov. En løveng var en samling træer, der blev beskåret for at de unge grene kunne tjene som foder for køer, og en stævningsskov var et område, der tilsvarende blev høstet, for at nye og ligedannede grene kunne benyttes som gærdemateriale, til at flette kurve af eller som tøndebånd. Fredningen i 1924, en af de tidligste, blev altså tilsyneladende gennemført på et forkert grundlag.

Lunden tilhører præsteembedet i Døllefjelde. I 1850 var der 250 tdr. land (= 137,9 ha) jord til præsteembedet i Døllefjelde, men i dag er der kun 25 ha tilbage, heraf 13 ha skov. Landbrugsjorden er forpagtet ud. Den nordlige skov, "Vesterskov", drives forstmæssigt mens "Karlslund" ligger hen som et lille stykke "lollandsk jungle".

Galleri

Eksterne henvisninger 

 Trap Danmark (1955)
 Eiler Worsøe: Stævningsskovene (1979)
 Palle Gravesen: Oversigt over Botaniske Lokaliteter. 3. Lolland, Falster, Møn og Bornholm (1982). – Lokalitet 36/50
 Døllefjeldes kirkeblad

Lolland
Guldborgsund Kommunes geografi
Fredninger i Danmark
Privatskove i Danmark
Mont des Arts

Mont des Arts eller Kunstberg (fransk og flamsk for Kunstens bakke) er et historisk område i centrum af Bruxelles, Belgien.

Pladsen blev skabt til verdensudstillingen i Bruxelles i 1910 og består af en park og en monumental trappe med fontæner. Den oprindelige plads blev ødelagt under efterkrigstidens byggemani – også kendt som bruxellesisering. Fra 1954 til 1965 fik området omkring pladsen en række geometriske postmoderne byggerier som Bibliothèque Royale og Palais des Congrès. Andre kendte bygninger er placeret her, bl.a. Magrittemuseet samt Musikinstrumentmuseet i bygningen Old England.

Fra Mont des Arts får man en af byens bedste udsigter til Rådhustårnet og Grand Place. På en solrig dag kan man sågar se Basilique Nationale du Sacré-Cœur og Atomium. Attraktioner som byens domkirke, Cathédrale Saints-Michel-et-Gudule og Palais Royal er beliggende i gåafstand fra Mont des Arts.

Bruxelles
Parker
Ole Schwennesen

Ole Schwennesen (født 28. januar 1963) er en dansk fodboldtræner, der efter fyringen af Ove Christensen 17. marts 2009 er forfremmet fra assistenttræner til cheftræner i Vejle Boldklub (sammen med Lasse Christensen). Ole har en kone og to børn han tilbringer sin dagligdag sammen med.

Schwennesen har før sit engagement i Vejle Boldklub han haft en lang karriere i SønderjyskE. Han fungerede i Haderslev-klubben i mere end ti år i flere forskellige roller.

Blandt andet var han trænerassistent for Frank Andersen, da sønderjyderne første gang rykkede op i SAS Ligaen i 2000. Siden var Schwennesen assistent for blandt andre Morten Bruun, inden han sammen med Peter Sand stod med ansvaret, efter Morten Bruun blev fyret i maj 2006. Ole Schwennesen blev dog selv fyret i april 2007.

Siden arbejdede han med talentudvikling i Dansk Boldspil Union (DBU), inden han overtog ansvaret i Kolding FC sammen med den tidligere VB-træner Frank Andersen.

Schwennesen kom i vinteren 2009 til Vejle Boldklub, hvor han blev ansat på en funktionærkontrakt som assistenttræner for Ove Christensen. I efteråret 2009 skiftede han til sin gmale klub SønderjyskE for at blive assistenttræner.

I sommeren 2011 ønskede Ole en anden rolle end at være assistenttræner, og fik dermed jobbet som A+ træner i klubben. Derudover skulle han også være sportskoordinator i klubben.

Ole er i dag fodboldtræner på efterskolen design og idrætsefterskole skamling. Her har været siden 2015. Ole er ikke kun fodboldtræner han underviser også i tysk på et meget højt niveau.

  Vejle Amts Folkeblad

Referencer 

Fodboldtrænere fra Danmark
Fodboldtrænere fra Vejle Boldklub
Fodboldtrænere fra SønderjyskE
Bregnemos

Bregnemos (Thuidium) er en slægt med op mod 100 arter, som er udbredt over hele verden undtagen de polare egne. Det er matgrønne, oprette og tæt forgrenede, stedsegrønne stauder, der ofte danner store tæpper hen over voksestedet. Stænglerne er krybende til opstigende og 2-3 fjerdelte. Bladagtige udvækster på stænglerne er meget almindelige. Bladene på hovedskuddet er  ovale, spidse og foldede ved bladfoden. Bladranden er takket af vorter ved basis, mens den er takket længere ud mod spidsen. Blade på sideskud er ofte meget lig dem på hovedskuddet, blot en smule kortere. Bladene på sideskuds sideskud er betydeligt mindre, konkave og spidse med opadbøjede kanter. Stilken, der bærer sporehuset,er lang og oftest glat. Sporehuset er cylindrisk, men bøjet, så det hælder næsten ned i vandret.

 Pryd-Bregnemos (Thuidium tamariscinum)
 Thuidium allenii
 Thuidium delicatulum
 Thuidium philibertii
 Thuidium recognitum

 Thuidium aculeoserratum
 Thuidium allenii 
 Thuidium alvarezianum 
 Thuidium assimile 
 Thuidium blepharophyllum 
 Thuidium brachypyxis 
 Thuidium brasiliense 
 Thuidium breviacuminatum 
 Thuidium brevisetum 
 Thuidium carantae 
 Thuidium chacoanum 
 Thuidium ciliarifolium 
 Thuidium contortulum 
 Thuidium crenulatum 
 Thuidium cylindrella 
 Thuidium cymbifolium 
 Thuidium delicatulum 
 Thuidium djuriense 
 Thuidium dodabettense 
 Thuidium erosifolium 
 Thuidium fuscatum 
 Thuidium glaucinoides 
 Thuidium granulatum 
 Thuidium haplohymenium 
 Thuidium hattorii 

 Thuidium hawaiense 
 Thuidium hyalopilum 
 Thuidium hygrophilum 
 Thuidium inconspicuum 
 Thuidium kanedae 
 Thuidium laeviusculum 
 Thuidium latopulvinatum 
 Thuidium ligulifolium 
 Thuidium loricalycinum 
 Thuidium magnisporum 
 Thuidium matarumense 
 Thuidium mattogrossense 
 Thuidium molkenboeri 
 Thuidium occultirete 
 Thuidium ochraceum 
 Thuidium paraguense 
 Thuidium patrum 
 Thuidium perscissum 
 Thuidium peruvianum 
 Thuidium philibertii 
 Thuidium pinnatulum 
 Thuidium plicatum 
 Thuidium plumulosum 
 Thuidium poeppigii 

 Thuidium pristocalyx 
 Thuidium pseudodelicatulum 
 Thuidium pseudoprotensum 
 Thuidium pulvinatulum 
 Thuidium purpureum 
 Thuidium pusillum 
 Thuidium quadrifarium 
 Thuidium ramosissimum 
 Thuidium raphidostegum 
 Thuidium recognitum 
 Thuidium samoanum 
 Thuidium serricola 
 Thuidium subglaucinum 
 Thuidium subgranulatum 
 Thuidium submicropteris 
 Thuidium subpinnatum 
 Thuidium subtamariscinum 
 Thuidium tahitense 
 Thuidium tamariscinum 
 Thuidium tomentosum 
 Thuidium torrentium 
 Thuidium urceolatum 
 Thuidium watanabei 
 Thuidium yungarum

Kilder 
 Howard A. Crum: Bryophyte Flora of North America, Provisional Publication, Thuidium  

Bregnemos-familien
Hellgate: London

Hellgate: London er det første action role-playing spil udviklet af Flagship Studios. Man kan både spille singleplayer og multiplayer, men der er lagt mest vægt på multiplayer-delen, blandt andet med Stonehenge Chronicles i version 1.1.

Spillets online-del er i øjeblikket lukket ned, men HanbitSoft (spillets nye udgiver efter EA Games stoppede som udgiver) har aktuelle planer om at udgive spillet for ny, men i en free-to-play model, hvorefter online-delen vil være tilgængelig igen.

Computerspil fra 2007
MMORPG
Windows-spil
Free-to-play
Stone Island

Stone Island er et italiensk tøjmærke designet af Massimo Osti i 1982. Stone Island er kendt for at være et mærke, som mange fodboldfans går med; de såkaldte Casuals.

Stone Island har en lokal fabrik i Ravarino i Italien. Her har de produktudviklet siden 1982. De har arbejdet på at sætte nye standarder for, hvordan beklædningens funktionaliteter kan laves. Eksempelvis har de udviklet en vinterjakke, der skifter farve, når luften er under frysepunktet. 
Virksomhedens nuværende direktør er Carlo Rivetti.

Stone Island er meget kontrollerende omkring deres brand, og derfor findes der relativt få forhandlere af mærket. I Danmark forhandles Stone Island bl.a. i Le Fix, Casual Clothing, Kaufmann, And Pants, Stoy og Dr, Adams.

Henvisninger 

 Le Fix - Stone Island 

Tøjmærker
Mode
Fodboldkultur
Beklædningsvirksomheder fra Italien
Volkswagen Golf R32

Golf R32 var topmodellen i Volkswagen Golf-serien fra 2002 til 2008.

Den første generation, som var baseret på Golf IV, blev produceret fra 2002 til 2004, mens anden generation, som var baseret på Golf V, blev produceret fra 2005 til 2008.

Motoren, som er hentet fra indstigningsmodellen af Volkswagen Phaeton, er en 3,2 liter VR6 motor. I 1. generation havde den multipoint-injection og 241 hk, mens den i anden generation havde direkte benzinindsprøjtning og 250 hk.

Som forgænger for modellen kan ses Volkswagen New Beetle RSi, som blev produceret i årene 2000 til 2001.

Billeder

Tekniske data

Kilder og eksterne henvisninger 

R32
Små mellemklassebiler
Biler introduceret i 2002
Biler fra 2000'erne